stanford-oval/wikipedia huggingface dataset:
נוהל סיר לחץ
היסטוריה

נוהל "סיר לחץ" המקורי נועד לפתור מצבי משבר שבהם מחבל מתבצר בבית עם בני ערובה. לאחר הכיתור, הצבת הצלפים והמשא ומתן, השלב האחרון בנוהל היה כניסה רגלית של כוח פריצה לבית, על מנת לשחרר את בני הערובה. הנוהל פותח לאחר מספר מקרי השתלטות על בני ערובה, בעיקר בגבול הצפון, במהלך שנות ה-70 של המאה ה-20, והיווה את הבסיס הראשוני לתרגולות דומות בשטחי יהודה ושומרון ורצועת עזה. אולם, ניתוח של מספר פיגועים העלה כי שיטת הפעולה של המחבלים השתנתה, וכי אין הם מחזיקים עוד בבני ערובה על מנת להציב דרישות כאלו או אחרות למדינת ישראל. מכיוון שכך, ובעקבות מספר מקרים שבהם נהרגו חיילי צה"ל (לעיתים קרובות לוחמי ימ"ס או יחידות שמשון ודובדבן. המקרה המשמעותי היה בהיתקלות בח'אן יונס של המסתערבים ב-1 באוגוסט 1992 שבה נהרג דורון דניאל דרזי ושני חיילים נוספים נפצעו קשה בעת הפריצה לבית), הוחלט כי מכיוון שלא מדובר עוד בסיכון בני ערובה, יש לשנות את התרגולת.
התרגולת בגרסתה החדשה השתכללה והתעצבה בעיקר במהלך האינתיפאדה השנייה. מדרג הפעולות השתנה, כאשר השינוי העיקרי הוא הנכונות להחריף את המצב עד לכדי שימוש בירי פגזי טנקים בכינון ישיר, ושימוש בדחפורי D9 משוריינים או כלי צמ"ה אחרים למיטוט המבנה על המתבצר בו.
השימוש בנוהל גבר אחרי מבצע חומת מגן, בעיקר אחרי הצלחתו הרבה בטיהור מחנה הפליטים ג'נין ממחבלים ללא אבדות נוספות לכוחות, אחרי ש-23 חיילים נפלו בקרב על מחנה הפליטים לפני הפעלה מסיבית של הנוהל. במבצע חומת מגן גבר גם השימוש ב"נוהל שכן", שבו שכן של המבוקש נשלח אל הבית כדי לשכנע את המחבל להסגיר את עצמו. לטענת ארגוני זכויות אדם, "נוהל שכן" היה שם קוד צה"לי לשיטה שבה החיילים למעשה השתמשו באזרחים פלסטינים כ"מגן אנושי". הארגונים, ובראשם בצלם, עתרו לבג"ץ על מנת למנוע מצה"ל את השימוש בנוהל. בג"ץ קיבל את העתירה, ובמשך כמעט שנתיים צה"ל השתמש בגרסה מרוככת של נוהל שכן, שנועדה לעקוף את האיסור שהטיל בג"ץ. ברם, מפקדים בצה"ל החליטו ש"נוהל שכן" המרוכך בעייתי גם הוא ולכן עברו להשתמש יותר בנוהל "סיר לחץ" – נוהל אגרסיבי יותר שבו בדרך כלל נהרס הבית שבו התבצר המבוקש, אך הרבה יותר תקין מבחינה משפטית. בשנת 2005, כאשר בג"ץ פסל גם את נוהל שכן המרוכך הגביר צה"ל עוד יותר את השימוש ב"נוהל סיר לחץ".
בשנים 2002–2005, ברוב האירועים שבוצע בהם נוהל סיר לחץ, כלי הצמ"ה שבשימוש היו דחפורי D9 המשוריינים בכבדות, וזאת עקב סכנה לכוחות, בעיקר מירי ומטעני חבלה, הן בדרך לזירת האירוע והן בזירה עצמה (מחבל חמוש או מבנה ממולכד). בעקבות הדעיכה בגל הטרור והפגיעה הקשה במחבלים, בשנים 2005 ו-2006 גדל מספר האירועים שבהם כלי הצמ"ה שבשימוש היו יעים אופנִיים ומחפר כאשר מדובר בבניין רב-קומות. השימוש ביעים האופניים נעשה בגלל ניידותם, עלות הפעלתם הנמוכה יותר (מאשר כלים זחליים) והעובדה שהם לא גורמים נזק לתשתיות הכבישים שעליהם הם נוסעים (בניגוד לכלים זחליים כמו ה-D9). דחפור הדי-9 המשוריין נשמר למקרים הקשים יותר. כמו כן, לעיתים נעשה שימוש משולב במספר כלי צמ"ה, כאשר השילוב הנפוץ הוא דחפור D9 ומחפר ממוגן.
אירועים מפורסמים בהם בוצע הנוהל (בגרסתו החדשה)

להלן רשימה חלקית של מחבלים בכירים שנהרגו או נעצרו על ידי לוחמי הצמ"ה:
אירועים מפורסמים בהם בוצע הנוהל (בגרסתו החדשה) > טרם האינתיפאדה השנייה

3 במרץ 2000: הימ"מ, בעזרת השב"כ, איתר חוליה של חמישה מחבלים פלסטינים שהתבצרו בבית בעיר טייבה ועמדו לצאת לפיגוע מקביל במספר ערים. מחבל אחד הסגיר את עצמו, ואילו השאר נהרגו בידי לוחמי הימ"מ ובידי הדחפור המשוריין שהרס את הבית.
אירועים מפורסמים בהם בוצע הנוהל (בגרסתו החדשה) > האינתיפאדה השנייה (2000–2005)

7 באפריל 2002: בכיר חמאס, קייס עדואן, שתכנן את הפיגוע במלון פארק, נהרג בביתו בטובאס (כפר ליד שכם) אחרי מצוד משותף של השב"כ, הימ"מ וצה"ל. עדואן התבצר עם עוד מספר מחבלים בבית. לפחות 2 מהם נהרגו על ידי צלפי הימ"מ. דחפור די-9 הרס את הבית על יושביו.
9 באפריל 2002: במהלך מבצע חומת מגן, דחפור D9L הרג את מחמוד טואלבה, מפקד הג'יהאד האיסלאמי במחנה הפליטים ג'נין. טואלבה טיפס על קיר של בית וניסה להצמיד מטען חבלה על טנק או דחפור. מפעיל D-9 הבחין בטואלבה והפיל עליו קיר.
22 בספטמבר 2003: דחפור D9N הרג את ראש חמאס בחברון, באסל קוואסמה.
13 באוקטובר 2004: שנה לאחר המאורע, נעצר בכיר החמאס עימאד קוואסמה (אחראי לפיגוע הכפול בבאר שבע) באופן דומה: הוא התבצר בביתו ונכנע רק אחרי שדחפור D9R החל להרוס את הבית.
25 בדצמבר 2004: כוח של יחידת אגוז והנח"ל סגר על טהאר אבו כאמל, יד ימינו של זכרייה זביידי ומחבל בכיר בתא גדודי חללי אל-אקצא בג'נין. המבוקש סירב להסגיר את עצמו. החיילים ירו על הבניין ולאחר מכן דחפור הרס את הבית. גופתו של המחבל נמצאה מתחת להריסות.
10 במרץ 2005: דחפור D9R הרג את מוחמד אבו ח'זנה, מחבל בארגון הג'יהאד האיסלאמי הפלסטיני שהיה מעורב בפיגוע ההתאבדות במועדון הסטייג'. הדחפור הרס את הבית על ראשו של המחבל, אחרי שחזנה ירה בכלב צבאי של יחידת עוקץ שנשלח להוציאו.
24 בנובמבר 2005: שני דחפורי D9 ובאגר צבאי גרמו לבכיר הג'יהאד האיסלאמי ומפקד הארגון בג'נין איאד מחמוד חוסיין אבו אל-רוב להסגיר את עצמו, תוך תיווך מצד זכריה זביידי ואחרי מצור ממושך מצד הימ"מ ויחידת דובדבן.
אירועים מפורסמים בהם בוצע הנוהל (בגרסתו החדשה) > אחרי האינתיפאדה השנייה (2006–2014)

14 במרץ 2006: במסגרת מבצע הבאת ביכורים ללכידת מבוקשים בכירים ורוצחי רחבעם זאבי שעמדו להשתחרר מכלא יריחו הוטל מצור על מתחם הכלא ודחפורי די-9 הרסו את קירותיו החיצוניים ונגחו בקירות המתחם הפנימי. מחפר צבאי ממוגן קילף את הקירות מחדרם של אחמד סעאדת ובכירי המבוקשים ובכך גרם לכניעת המתבצרים.
23 במאי 2006: במבצע משותף של השב"כ, הימ"מ וחיל ההנדסה הקרבית נעצר בכיר חמאס אבראהים חאמד. חאמד היה ראש הזרוע הצבאית של חמאס ביהודה ושומרון ואחראי לפיגועי תופת רבים וקטלניים. הוא נכנע ונעצר ברמאללה בנוהל סיר לחץ אחרי שדחפור החל בהריסת הבית בו הסתתר.
3 בנובמבר 2006: דחפורים של צה"ל מוטטו קיר במסגד בבית חאנון שבו התבצרו כ-60 מחבלים. חלק מהתקרה קרס ובמקום נמנו לפחות 6 הרוגים פלסטינים. שאר המחבלים ברחו בחסות מגינים אנושיים.
3 בנובמבר 2006: מחפר ממוגן של צה"ל הרס בית בו התבצר מחבל מהג'יהאד האסלאמי. המחבל נהרג מירי הכוחות המכתרים בעת שניסה להימלט (תמונה של המחפר הורס את הבית).
26 ביולי 2008: כוחות ימ"מ, מג"ב וצה"ל כיתרו בית בחברון שבו התבצר מבוקש. ירו רקטות נ"ט אל עבר הבית ואחרי שנשמעו פיצוצים, דחפור D9 משוריין הרס את הבית. בהריסות נמצאת גופתו של שיהאב נתשה, בכיר בחמאס שהיה אחראי לפיגוע בדימונה.
8 באוקטובר 2010: כוחות צה"ל וימ"מ בשילוב עם מחפר ממוגן ודחפור D9 משוריין כיתרו בית בחברון שבו התבצרו שני מבוקשים פעילי חמאס (נשאת נעים כרמי ומאמון נתשה) שהיו מעורבים בפיגוע הירי בבית חגי בו נרצחו 4 ישראלים. אחד המחבלים נהרג בחילופי אש והשני נהרג מקיר שהתמוטט אחרי שהדחפורים החלו להרוס את הבית.
27 בפברואר 2014: מחבל חמוש התבצר במבנה בעת שכוחות ימ"מ ניסו לעוצרו. הלוחמים ירו רקטה נגד טנקים ויעה אופני ממוגן מדגם CAT 966 הרס את קיר הבית. המחבל נהרג. שני מחבלים נוספים נעצרו בפעולה.
11 באוגוסט 2014: כוחות מסתערבים של משמר הגבול כיתרו מבוקש פלסטיני בבית בכפר קבלאן, סמוך לשכם והפעילו את נוהל סיר לחץ. המבוקש פתח בירי אל עבר הכוחות והם בתגובה השיבו אש וירו רקטות M-72 לאו על הבית. המחבל לא נכנע ולמקום הובא דחפור D9L משוריין שמוטט את הבית על המחבל והרג אותו. בהריסות הבית נמצאו גופת המחבל ואמצעי לחימה.
23 בספטמבר 2014: בפעילות משותפת של צה"ל, הימ"מ והשב"כ נהרגו רוצחי שלושת הנערים החטופים בחברון. כוחות הביטחון הפעילו נוהל סיר לחץ וכלי צמ"ה של חיל ההנדסה הקרבית, מחפר ממוגן ושופל ממוגן, החלו בהריסת הבית, שבהלכה נחשפו המחבלים ונהרגו בחילופי אש עם לוחמי הימ"מ.
אירועים מפורסמים בהם בוצע הנוהל (בגרסתו החדשה) > במהלך אינתיפאדת הסכינים וטרור היחידים (2015–2021)

31 באוגוסט 2015 – 1 בספטמבר 2015 – ניסיון מעצר בג'נין הסתבך, ובחילופי האש נפצע בינוני לוחם ימ"מ מאש דו-צדדית. למקום הובאו דחפור D9 משוריין ושופל ממוגן שהרסו את הבית שבו המחבל התבצר. בפעולה נעצרו מספר מבוקשים.
27 ביולי 2016 – במבצע משותף של הימ"מ, צה"ל והשב"כ נהרג מוחמד פקיה, המחבל שרצח את מיכאל מרק ב-1 ביולי. כוחות הימ"מ כיתרו את הבית וביצעו נוהל סיר לחץ שבמהלכו נורו מספר רקטות כתף על הבית ובסיומו באגר ממוגן של חיל ההנדסה הקרבית הרס את הבית. גופת המחבל נמצאה בין ההריסות.
ב-17 בינואר 2018, כוח של הימ"מ, בגיבוי יעה אופני ממוגן ומחפר ממוגן של מערך הצמ"ה של חיל ההנדסה הקרבית, פשט על מחנה הפליטים ג'נין וכיתר את חוליית הטרור שביצעה את פיגוע הירי שבו נרצח הרב רזיאל שבח. בקרב שהתפתח נהרגו 1–3 מחבלים ושני לוחמי ימ"מ נפצעו, אחד קשה והשני קל. מספר מחבלים נוספים נעצרו והבתים בהם התבצרו נהרסו על ידי כלי הצמ"ה הממוגנים.
ב-6 בפברואר 2018 התקבל מידע מודיעיני מהשב"כ על כך שהמחבל שעמד בראש החוליה שרצחה את רזיאל שבח מסתתר בבית בכפר אל-יאמון. כוח של הימ"מ בגיבוי כלי צמ"ה ממוגנים של חיל ההנדסה הקרבית, ביצע נוהל סיר לחץ, שכלל כריזה, ירי רקטות נגד מבנים אל עבר המבנה, וכשהמחבל סירב להיכנע, החל מחפר ממוגן להרוס את הבית. המחבל ניסה להימלט כאשר הוא חמוש ברובה M16 ומטעני חבלה, ונורה למוות.
אירועים מפורסמים בהם בוצע הנוהל (בגרסתו החדשה) > במהלך גל הטרור של 2022 ומבצע שובר גלים (2022–2023)

ב-13 במאי 2022, כוח ימ"מ וצה"ל כיתרו בג'נין את ביתו של המחבל מחמוד א-דבעי מהג'יהאד האסלאמי הפלסטיני והפעילו נוהל סיר לחץ שבמהלכו שוגרה רקטת כתף על הבית. בסיום הפעולה נעצרו 2 מבוקשים (בהם א-דבעי) ו-13 מחבלים נפצעו בחילופי האש. במהלך יציאת הכוח מג'נין נורה בגבו לוחם הימ"מ רנ"ג נעם רז, הוא פונה לבית החולים ושם נקבע מותו.
ב-24 ביולי 2022, כוח משותף של ימ"מ וסיירת גבעתי פעל למעצר מבוקשים בקסבה של שכם. הכוח הטיל מצור על בית בו התבצרו המחבלים והפעיל נוהל סיר לחץ. לוחמי הימ"מ ירו רקטות כתף מדגמי לאו ומטאדור על המבנה ואז טיהרו את הבית. בחילופי האש נהרגו לפחות 2 מחבלים חמושים, נפצעו 19 מחבלים נוספים ונתפסו אמצעי לחימה רבים.
ב-9 באוגוסט 2022, כוח של הימ"מ, בשיתוף צה"ל והשב"כ, הרג את אבראהים א-נאבולסי, מחבל פלסטיני שעמד בראש חוליית טרור שביצעה פיגועי ירי רבים בחודשים האחרונים. נאבולסי נהרג בנוהל סיר לחץ שכלל ירי רקטות כתף מדגם מפצח (MATADOR) אל עבר הבית שבו התבצר בשכם, אחרי שירה על הכוחות. בחילופי האש נהרגו שני מחבלים נוספים ונפצעו עשרות חמושים ומפירי סדר אלימים. כמו כן נהרג כלב משטרה של הימ"מ.
ב-26 בינואר 2023 ביצע כוח של הימ"מ נוהל סיר לחץ במחנה הפליטים ג'נין על מבנה שבו שהו 4 מחבלי הג'יהאד האסלאמי הפלסטיני עם 2 מטעני חבלה, בהכנה לפיגוע שהיה אמור לצאת בקרוב. הלוחמים ירו רקטת מפצח (MATADOR) על המבנה וטיהרו אותו. בחילופי האש נהרגו 3 מחבלים ונעצר מחבל אחד, ללא נפגעים לימ"מ. כוחות הנדסה קרבית השמידו את מטעני החבלה שהכינו המחבלים. בעקבות הפעולה החל עימות במחנה הפליטים ג'נין, שבו נהרגו 7 מחבלים נוספים, ללא אבדות לכוחות הביטחון של ישראל.
ב-7 באוקטובר 2023 בקרב שדרות הופעל הנוהל נגד מחבלים מהחמאס שהתבצרו בתחנת משטרה בשדרות במהלך מלחמת חרבות ברזל. במהלך הפעולה נהרגו חלק מהמחבלים, וחלקם נתפסו בעודם בחיים.
ב-5 בנובמבר 2023 כוח של ימ"ס ירושלים הפעיל נוהל סיר לחץ על מחבל שהתבצר בבית באבו דיס. לזירה הובא שופל ממוגן והמחבל יצא וירה עליו בתת-מקלע קרלו. בתגובה המסתערבים ירו בו למוות.
ב-7 בפברואר 2024 הופעל נוהל סיר לחץ על מחבל שהסתתר בבית בטולכרם. באירוע חוסלו המחבל המבוקש ועוד שני מחבלים.
אירועים מפורסמים בהם בוצע הנוהל (בגרסתו החדשה) > במהלך מלחמת חרבות ברזל (2023–היום)

ב-4 במאי 2024 כוחות ימ"מ וצה"ל הפעילו נוהל סיר לחץ על בית בעיירה דיר אל-ע'וסון ליד טולכרם. הכוחות ירו מספר רקטות מטאדור על הבית, כטב"ם זיק ירה עליו 2 טילים ולאחר מכן דחפור D9 משוריין ובאגר ממוגן הרסו את הבית. בפעולה נהרגו 5 מחבלים שהיו פצצה מתקתקת. במהלך סריקת הבית נפצע אנושות לוחם ימ"מ.
ב-29 באוגוסט 2024 לפנות בוקר הגיע מידע מודיעיני של השב"כ על מחבלים בכירים שמסתתרים במסגד בטולכרם, בהם מוחמד ג'אבר אבו שוג'אע, מפקד הג'יהאד האסלאמי הפלסטיני בטולכרם. ב-4:00 לפנות בוקר לוחמי הימ"מ כיתרו את המסגד והפעילו נוהל סיר לחץ, במהלכו ירו על המבנה מספר רקטות כתף. על פי הודעת צה"ל, אבו שוג'אע ומחבל נוסף נהרגו מיד. במהלך האירוע נפתחה אש ממבנה סמוך, שם זוהו עוד 4 מחבלים. הכוחות השיבו באש, ממנה נהרגו שלושה מחבלים. הרביעי, מוחמד קסאס, יצא עם ידיים למעלה והסגיר את עצמו.
ב-16 באוקטובר 2024 הופעל הנוהל שהביא להריגת יחיא סינוואר בירי משולב של טנק, מטאדור (רקטה) ומקלעים.
ב-26 באוקטובר 2024 כוחות ימ"מ, סיירת חרוב ושב"כ ביצעו נוהל "סיר לחץ" בטולכרם והרגו את המחבל אסלאם עודה, פעיל חמאס שהיה פצצה מתקתקת ותכנן פיגוע בטווח המיידי. ברכבו נמצאו אמצעי לחימה בהם רובה M16 וחומרים להרכבת מטעני חבלה.
בלילה שבין 22 ל-23 בינואר 2025, לאחר הפעלת נוהל סיר לחץ, לוחמי יחידת דובדבן והשב"כ ירו על בית בכפר בורקין שבנפת ג'נין והרגו שני מחבלים מתוך החולייה שביצעה את פיגוע הירי באל-פונדוק כשבועיים קודם לכן. במהלך הפעולה נפצע חייל צה"ל באורח בינוני.
ראו גם

האינתיפאדה השנייה
נוהל שכן
הריסת מבנים כחלק מפעילות מבצעית
דחפור די-9 בשירות צה"ל
חיל ההנדסה הישראלי
לוחמה בשטח בנוי
מבצע הבאת ביכורים
לקריאה נוספת

סמואל מ. כץ, The Ghost Warriors: Inside Israel's Undercover War Against Suicide Terrorism,‏ מבואה מהספר בגוגל ספרים.
ג'יי. די. פארדו

| --- | --- |

 לידה:  7 בספטמבר 1980 (בן 44) פנורמה סיטי, ארצות הברית 
 שם לידה:  Jorge Daniel Pardo 
 מדינה:  ארצות הברית 
 תקופת הפעילות:  מ-2001 
 פרופיל ב-IMDb
 
חורחה דניאל פארדו (באנגלית: Jorge Daniel Pardo; נולד ב-7 בספטמבר 1980) הוא שחקן אמריקאי, המוכר בעיקר מתפקידו בתור יחזקאל "איזי" רייס בדרמת הפשע "כנופיית המאיה" (2018–2023) ומהופעתו בתור ג'ק טורטו הצעיר בסרט "מהיר ועצבני 9" (2021).
ביוגרפיה

פארדו נולד בלוס אנג'לס, קליפורניה, אביו מארגנטינה ואמו מאל סלוודור.
קריירה

בשנת 2006 שיחק בתפקיד אדוארד ארחראוחו בסרט הטלוויזיה "נערה כמוני: סיפורה של גוון אראוחו". לפארדו היו גם תפקידים בסדרות הטלוויזיה "Drive" של רשת פוקס ו-"Hidden Palms" ששודרה ברשת CW. שתי הסדרות בוטלו לאחר העונות הראשונות שלהן.
בשנת 2008 שיחק פארדו גילם את סנטיאגו הצעיר בסרט "ערבה בוערת".
בשנת 2012 הוא שיחק בסרט "דמדומים 4: שחר מפציע - חלק 2". בשנים 2012–2014 פארדו גילם את "נייט"/ג'ייסון בסדרת המדע הבדיוני של NBC "מהפכה" בכיכובו של בילי ברק.   פארדו גם כיכב בסדרת הטלוויזיה "השליחים" ששודרה בשנים 2014–2015.
בשנת 2018 החל לשחק בתפקיד ראשי לצד קלייטון קרדנאס בסדרת הטלוויזיה, כנופיית המאיה.
באוגוסט 2022 לוהק פארדו לתפקיד בסרט "שומר הברים".
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2004 | סיפור סינדרלה | ריאן |  |
| 2005 | משחקי גנגסטה | טוד רוזנברג |  |
| 2005 | סופרקרוס | צ'וי |  |
| 2008 | ערבה בוערת | סנטיאגו הצעיר |  |
| 2012 | דמדומים 4: שחר מפציע - חלק 2 | נחואל |  |
| 2013 | מלשין (אנ') | בניסיו |  |
| 2021 | מהיר ועצבני 9 | ג'ק טורטו |  |
| 2022 | חוזה מסוכן | אריק |  |
| 2023 | המהפנט | רנדי ניקס |  |
| 2024 | שומר הברים | דל |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2001 | Titans | ניק | 2 פרקים |
| 2001 | אשתי והילדים | ילד מספר 1 | פרק: "Perfect Dad" |
| 2002 | אחד על אחד | נער | פרק: "Fatal Attractions" |
| 2002 | מזל תאומות | ניק | פרק: "Riley's New Guy" |
| 2002 | Hope Ranch | ארנסטו מנדוזה | סרט טלוויזיה של אנימל פלאנט |
| 2004 | חלום אמריקאי | טוראי קרלוס פרז / מאט פרז | 11 פרקים |
| 2004–2005 | Clubhouse | חוסה מרקז | תפקיד ראשי; 10 פרקים |
| 2005 | ורוניקה מארס | ריק | פרק: " Clash of the Tritons " |
| 2006 | CSI: מיאמי | מריו פילאר | פרק: "Silencer" |
| 2006 | The O.C. | גולש / בחור מקועקע | 3 פרקים |
| 2006 | בקו העימות | וין לאון | פרק: "Accidental Negotiator" |
| 2006 | A Girl Like Me: The Gwen Araujo Story | גוון אראוג'ו | סרט טלוויזיה של Lifetime |
| 2007 | Hidden Palms | אדי נולן | 4 פרקים |
| 2007 | דרייב (אנ') | שון סלזאר | תפקיד ראשי; 6 פרקים |
| 2010 | 90210 | דאקס | 2 פרקים |
| 2010 | מטרה אנושית | ברודי ריברה | פרק: "Taking Ames" |
| 2011 | CSI: ניו יורק | בובי רנטון | פרק: "To What End?" |
| 2012–2014 | מהפכה | "נייט ווקר" / ג'ייסון נוויל | תפקיד ראשי (2 עונות); 40 פרקים |
| 2014 | Stalker | אוסקר רמירז | פרק: "Salvation" |
| 2015 | השליחים | ראול גרסיה | תפקיד ראשי; 13 פרקים |
| 2015 | זהב שחור (אנ') | ד"ר אלכס ווייט | 2 פרקים |
| 2015–2016 | East Los High | חסוס | 19 פרקים גם מפיק-שותף (12 פרקים; 2016) |
| 2016 | שעת שיא | האנטר | פרק: "Badass Cop" |
| 2018 | S.W.A.T. | קרלוס | פרק: "Fences" |
| 2018–2023 | כנופיית המאיה | יחזקאל "איזי" רייס | תפקיד ראשי (5 עונות); 50 פרקים גם במאי הפרק: "I See the Black Light" ‏ (2023)  גם מפיק (20 פרקים; 2022–2023) |
| 2019 | Tacoma FD | לופז | פרק: "The B-Team" |
| 2022 | רשימת החיסול | טוני ליון | 5 פרקים |
| 2024 | פוטנציאל גבוה | טום | עונה ראשונה 4 פרקים |
הערות שוליים

↑  MacKenzie, Carina Adly (12 בספטמבר 2012). "'Revolution's' JD Pardo: What's in his wallet and 9 more things to know". Zap2it. אורכב מ-המקור ב-5 במרץ 2013. נבדק ב-10 במרץ 2013. {{cite web}}:  (עזרה)
↑  J.D. Pardo.
↑  "Breaking Dawn Casting News: JD Pardo Is `Nahuel`, Confirmed By Summit - Breaking Dawn Part 2". Breakingdawnmovie.org. 25 בפברואר 2011. אורכב מ-המקור ב-26 בנובמבר 2012. נבדק ב-9 באוקטובר 2012. {{cite web}}:  (עזרה)
↑  "JD Pardo Bio - Revolution TV Show". 14 באוקטובר 2012. אורכב מ-המקור ב-7 בנובמבר 2012. נבדק ב-11 באוקטובר 2012. {{cite web}}:  (עזרה)
↑  Jon Mendelsohn, Time Alone: Clayton Cardenas to Star Opposite Taraji P. Henson in Drama, Collider, ‏3 במאי 2022
↑  Matt Grobar, Deadline, Deadline, ‏3 ביולי 2022
| --- | --- |
בקרת זהויות :  BNE: XX5538204  GND: 1312111429  ISNI: 0000 0000 5135 9671  LCCN: no2008024075  NKC: xx0173759  VIAF: 39177666   WorldCat (עם VIAF): 39177666
אינתה עומרי

| --- | --- |

עטיפת התקליט אינתה עומרי
 שיר בביצוע אום כולתום
 יצא לאור:  פברואר 1964
 סוגה:  מוזיקה ערבית   מוזיקת עולם
 שפה:  ערבית
 אורך:  1:11:43 (גרסת הופעה חיה)   15:40 (גרסת אלבום)
 כתיבה:  אחמד שפיק כאמל
 לחן:  מוחמד עבד אל-והאב
אינתה עומרי (בערבית: إنْتَ عُمْرِي, תעתיק מדויק: אנְתַ עֻמְרִי, תרגום: "אתה חיי") הוא אחד משיריה המפורסמים של הזמרת המצריה אום כולתום.
השיר, שאת מילותיו כתב הפזמונאי אחמד שפיק כאמל, היה שיתוף הפעולה הראשון בסדרה של שיתופי פעולה פוריים בין אום כולתום למלחין מוחמד עבד אל-והאב. הוא הושמע לראשונה בפברואר 1964 ומאז זכה להצלחה רבה בעולם הערבי ועובד, הולחן והושר על ידי רבים נוספים.
על השיר ויצירתו

שיתוף הפעולה בין אום כולתום לעבד אל-והאב החל לאחר שידולים מצדו של הגנרל עבד אל-חכים עאמר, שפעל ככל הנראה בפקודתו של גמאל עבד אל נאצר, ועם חשש הדדי של האמנים כי נוכחותו של הצד השני ביצירה תהיה דומיננטית יתר על המידה. על פי הסיכום, שהושג בתיווכם של אחד מנגניה של אום כולתום ושל בעלה, אום כולתום יכלה להתחיל לעבוד על היצירה רק לאחר שעבד אל-והאב סיים את עבודתו. הליך יצירתו של השיר זכה לסיקור נרחב בעיתונות המצרית, סיקור שהלך וגבר ככל שהתקרב מועד ביצוע הבכורה.
מילותיו של השיר נכתבו בערבית מצרית ובלשון עממית. השיר הוא מונולוג כיסופים ואהבה של הדוברת אל אהובה. השיר מולחן במקאם כורד. שיר זה, יחד עם שירים נוספים שהלחין עבד אל-והאב לאום כולתום, התאפיין בסגנון מודרני יותר משיריה המוקדמים.
זמן קצר לאחר השמעת הבכורה של השיר התגלע סכסוך בין השניים, לאחר שאום כולתום גילתה כי עבד אל-והאב הקליט גרסה משלו לשיר, ושבכוונתו לשחררה לרדיו המצרי. היא איימה כי אם ייעשה הדבר היא לא תשיר עוד את השיר, לא תוציא הקלטה שלו ותתבע את הרדיו המצרי כדי למנוע את שידורו. האיום הוביל לגניזת ההקלטה של עבד אל-והאב.
כנהוג בהופעותיה שירים רבים זכו להקדמה אינסטרומנטלית ותובלו באלתורים וחזרות על קטעים לפי בקשת הקהל. כך גם השיר אינתה עומרי זכה להקדמה של כשבע דקות בהופעות, ובהופעה משנת 1972 נמשך ביצוע השיר שעתיים תמימות. הדיוק עליו הקפידה בהקלטות הביא לכך שהקלטת הקדמה של ארבע דקות לשיר נמשכה כחמש שעות, ושאחת מהקלטות השיר כללה קטעים מהופעות שונות שלו, כשהמילה אינתה לקוחה מאחת ועומרי מאחרת.
התגובות לשיר והשפעתו

הצלחתו המסחרית של השיר התבטאה בתשלומי התמלוגים בהם זכו כותבו ומלחינו ושהסתכמו בחלוף שנה ב-250 אלף לירות מצריות, כמו גם ברווחים ממכירתו בעולם הערבי מחוץ למצרים, שעמדו ביוני 1965 על סך של 80 אלף לירות שטרלינג. למרות הצלחתו המסחרית, בקרב מלחינים מצרים זכה לחנו של השיר לביקורות שליליות ולטענות כי הוא דומה לשירים קודמים של עבד אל-והאב.
השיר בוצע מחדש גם על ידי זמרים ישראליים, (ואף נכתבו מילים בעברית ללחן על ידי הרב יצחק סונה) בהם זיו יחזקאל, זהבה בן, עופר לוי, שרית חדד, משה חבושה ויחיאל נהרי. ביצועה של זהבה בן זכה להצלחה גם בקרב הקהל הערבי בישראל, ברשות הפלסטינית ובמדינות ערב.
לקריאה נוספת

צבי גבאי, השירה – האימפריאליזם היפה, משירת שכנינו. הוצאת ספרי עיתון77, תשע"א 2010. עמ' 113–115. תרגום השיר ומידע נוסף.
וירג’יניה דניאלסון, קולה של מצרים: אום כולת’ום, שירה ערבית, החברה המצרית במאה העשרים; תרגום: חנה עמית-כוכבי. חיפה: פרדס, תשס"ד 2003
הערות שוליים

1 2 3 4  וירג’יניה דניאלסון, קולה של מצרים: אום כולת’ום, שירה ערבית, החברה המצרית במאה העשרים; תרגום: חנה עמית-כוכבי. חיפה: פרדס, תשס"ד 2003. עמ' 200–203
1 2  צבי גבאי, השירה – האימפריאליזם היפה, משירת שכנינו. הוצאת ספרי עיתון77, תשע"א 2010. עמ' 113
↑  דניאלסון, עמ' 150–153, 155
↑  ירדנה ארזי, יכול להיות שזה נגמר, באתר ynet, 19 באוקטובר 2007
בואו לאכול איתי עונה 6

| --- | --- |

 מנחים:  קריינות: שי אביבי
 משתתפים:  ראו בהמשך
 פרסים:  נסיעה קולינרית לאיטליה
 ארץ מקור:  ישראל ישראל
 שפות:  עברית
 מספר פרקים:  30
 הפקה
 מפיק:  אבי ארמוזה עדי רוסמן
 חברת הפקה:  Armoza Formats
 עורכים:  אבי ארמוזה הלית לוי
 בעלי תפקידים נוספים:  עורכת ליהוק: ענת רשף
 אורך פרק:  27-28 דקות
 שידור
 רשת שידור:  כאן 11
 תקופת שידור מקורית:  14 באוגוסט 2022 – 22 בספטמבר 2022 (40 ימים)
 קישורים חיצוניים
 אתר התוכנית
 
 → עונה חמישיתעונה שביעית ←
בואו לאכול איתי עונה 6 היא העונה השישית ועונת היחידים הרביעית של תוכנית המציאות הישראלית "בואו לאכול איתי". העונה שודרה החל מ-14 באוגוסט עד 22 בספטמבר 2022 בכאן 11, והיא כללה 30 פרקים ששודרו בחלוקה של 5 פרקים על כל שבוע. פרקי העונה מלווים בקריינות קומית של שי אביבי.
על העונה

עונה זאת היא העונה השישית של התוכנית, העונה הרביעית שמתקיימת בפורמט היחידים (השנייה במספר בכאן 11), והעונה הרביעית במצטבר ששודרה בכאן 11.
עונה זאת היא הראשונה שמופקת על ידי חברת "Armoza Formats" לאחר מעבר זכויות ההפקה מחברת "גיל הפקות". בעקבות כך סיים אסף גיל את תפקידו בתור העורך והמפיק הראשי של התוכנית, ובמקומו נכנס לתפקיד אבי ארמוזה.
העונה זכתה בפרסי האקדמיה לטלוויזיה לשנת 2022 בקטגוריית תוכנית המציאות ובקטגוריית הליהוק.
התרחשויות בולטות

בארוחה השנייה של השבוע הרביעי אירחה רבקה בביתה בהתנחלות עמיחי. במהלך הארוחה נוצר עימות בין גאלה ומחמוד לבין אורן ורבקה סביב סוגיית ההתנחלויות, שאף גרם לרבקה לפרוץ בבכי. לאחר שידור הפרק, התעוררה סערה ברשתות החברתיות ואף אורן ביקר את הפקת התוכנית וטען שנעשתה עריכה חד צדדית לריב.
ביום השלישי בתחרות של השבוע השישי התגלה כי טל בחר לפרוש מהתוכנית והיה למתמודד היחיד בתוכנית שפרש מהתחרות. לאחר שידור הפרקים, טל חשף שפרש מהתוכנית בעקבות התמודדות שלו עם פוסט טראומה שהחריפה בגלל התרחשות פיגועים בסמוך לצילומים. עקב כך, טל והפקת התוכנית החליטו שמוטב שטל יפרוש מהתוכנית.
בעקבות פרישתו של טל, הצטרפה לתוכנית משתתפת העונה החמישית חנה בן שימול. חנה אירחה את שאר המשתתפים אך לא השתתפה בתחרות.
שבועות העונה > שבוע 1 (צפון)

השבוע הראשון של העונה היה שבוע הצפון והוא שודר בין 14 באוגוסט ל-18 באוגוסט 2022. בשבוע זה ניצח שחר חן עם 30 נקודות.
אורפז אמסלם דהן – בת 30, נשואה +2, מעפולה.
עודד דואר – בן 59, בזוגיות +2, מכפר ביאליק.
שחר חן – בן 32, רווק, מנהריה.
חני בוהדנה – בת 58, בזוגיות+3, מטירת הכרמל.
שמרי שקד מאור – בן 44, נשוי +1, מפרדס חנה-כרכור.
| סדר האירוח | המשתתף/ת | נקודות> אורפז | נקודות> עודד | נקודות> שחר | נקודות> שמרי | נקודות> חני | סה"כ נקודות |
| --- | --- | --- | --- | --- | --- | --- | --- |
| 1 | אורפז אמסלם דהן | המארחת | 8 | 7 | 8 | 7 | 30 |
| 2 | עודד דואר | 4 | המארח | 6 | 6 | 6 | 22 |
| 3 | שחר חן | 8 | 7 | המארח | 8 | 7 | 30 |
| 4 | שמרי שקד מאור | 5 | 7 | 6 | המארח | 6 | 24 |
| 5 | חני בוהדנה | 6 | 6 | 6 | 8 | המארחת | 26 |
שבועות העונה > שבוע 2 (דרום)

השבוע השני של העונה היה שבוע הדרום והוא שודר בין 21 באוגוסט ל-25 באוגוסט 2022. בשבוע זה ניצחה אילנה אביגל עם 34 נקודות.
קרין אלקונין – בת 25, בזוגיות, מבאר שבע.
סופיה (סופי) דביר – בת 51, נשואה +5, מגן יבנה.
עודד אסגו – בן 29, מבאר שבע.
רוני ברון – בן 75, גרוש בשנית +3, מערד.
אילנה אביגל – בת 42, נשואה +6, מבאר שבע.
| סדר האירוח | המשתתף/ת | נקודות> קרין | נקודות> סופי | נקודות> עודד | נקודות> רוני | נקודות> אילנה | סה"כ נקודות |
| --- | --- | --- | --- | --- | --- | --- | --- |
| 1 | קרין אלקונין | המארחת | 7 | 7 | 6 | 7 | 27 |
| 2 | סופיה (סופי) דביר | 7 | המארחת | 8 | 7 | 8 | 30 |
| 3 | עודד אסגו | 7 | 8 | המארח | 7 | 7 | 29 |
| 4 | רוני ברון | 6 | 7 | 7 | המארח | 7 | 27 |
| 5 | אילנה אביגל | 9 | 8 | 9 | 8 | המארחת | 34 |
שבועות העונה > שבוע 3 (ירושלים)

השבוע השלישי של העונה היה שבוע ירושלים והוא שודר בין 28 באוגוסט ל-1 בספטמבר 2022. בשבוע זה ניצחה ברוריה פסטרנק-שביט עם 30 נקודות.
פיני קריספל – נשוי +2, מנחלת שבעה.
ברוריה פסטרנק-שביט – גרושה בשנית +5, מרחביה.
אריק פינקלברג – בזוגיות, מרחביה.
יעל צין – בת 27, נשואה +3, מקריית יערים.
שלם מושעיהו – בן 32, רווק, ממרכז ירושלים.
| סדר האירוח | המשתתף/ת | נקודות> פיני | נקודות> ברוריה | נקודות> אריק | נקודות> שלם | נקודות> יעל | סה"כ נקודות |
| --- | --- | --- | --- | --- | --- | --- | --- |
| 1 | פיני קריספל | המארח | 7 | 7 | 6 | 6 | 26 |
| 2 | ברוריה פסטרנק-שביט | 6 | המארחת | 8 | 8 | 8 | 30 |
| 3 | אריק פינקלברג | 6 | 8 | המארח | 7 | 8 | 29 |
| 4 | שלם מושעיהו | 5 | 9 | 8 | המארח | 7 | 29 |
| 5 | יעל צין | 8 | 8 | 7 | 6 | המארחת | 30 |